b'\n_START_ARTICLE_\nAshley Benson\n_START_SECTION_\nTausta\n_START_PARAGRAPH_\nBenson syntyi ja varttui Anaheimiss\xc3\xa4, Kaliforniassa. H\xc3\xa4nen vanhempansa ovat Shannon Hart ja Jeff Benson, ja h\xc3\xa4nell\xc3\xa4 on sisko Shaylene, joka on vuoden vanhempi._NEWLINE_Benson on tanssinut nelj\xc3\xa4vuotiaasta asti ja harrasti mm. balettia, jazztanssia ja hiphopia. Lapsena h\xc3\xa4n esiintyi musikaaleissa ja joulukirkossa. Benson oli katalogimallina ollessaan viisivuotias, ja kahdeksanvuotiaana h\xc3\xa4n p\xc3\xa4\xc3\xa4si Ford-mallitoimiston listoille.\n_START_SECTION_\nUra\n_START_PARAGRAPH_\nBenson debytoi elokuvissa vuonna 2004 pieness\xc3\xa4 sivuroolissa elokuvassa 13 ja risat. Samana vuonna h\xc3\xa4n sai roolin saippuasarjasta P\xc3\xa4ivien viem\xc3\xa4\xc3\xa4, jossa h\xc3\xa4n n\xc3\xa4ytteli Jennifer ja Jack Deveraux\xe2\x80\x99n tyt\xc3\xa4rt\xc3\xa4. H\xc3\xa4n esiintyi sarjassa vuoteen 2007 asti ja l\xc3\xa4hti saatuaan p\xc3\xa4\xc3\xa4roolin elokuvasta Anna palaa 4, joka julkaistiin suoraan DVD:lle._NEWLINE_Benson esiintyi 2000-luvulla useissa tv-sarjoissa, kuten Poliisip\xc3\xa4\xc3\xa4llikk\xc3\xb6 Mannion, O.C. ja Seitsem\xc3\xa4s taivas. Vuosina 2010\xe2\x80\x932017 h\xc3\xa4n n\xc3\xa4ytteli Hanna Marinia, tytt\xc3\xb6porukan \xe2\x80\x9ddiivaa\xe2\x80\x9d, nuorten j\xc3\xa4nnityssarjassa Valehtelevat viettelij\xc3\xa4t. Vuonna 2013 Benson n\xc3\xa4htiin Barney Stinsonin siskona sarjassa Ensisilm\xc3\xa4yksell\xc3\xa4 (How I Met Your Mother)._NEWLINE_Vuonna 2012 Benson esitti yht\xc3\xa4 p\xc3\xa4\xc3\xa4rooleista elokuvassa Spring Breakers. H\xc3\xa4nell\xc3\xa4 oli Lady Lisan, 1980-luvun suositun pelihahmon, rooli toimintaelokuvassa Pixels, joka sai ensi-iltansa Suomessa 7. elokuuta 2015.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nBenson on seurustellut huippumalli Cara Delevingnen kanssa vuodesta 2018 l\xc3\xa4htien.'